Korona virus: Pet novih slučajeva u Srbiji, ukupno 24 zaražene osobe

Autor fotografije, Getty Images Potpis ispod fotografije, Korona virus se proširio na 116 država, a zaraženo je više od 125.000 ljudi

U Srbiji je u četvrtak popodne registrovano pet novih slučajeva korona virusa, pa je ukupan broj zaraženih porastao na 24. Broj obolelih je u porastu širom sveta, a prve žrtve su zabeležene u Poljskoj i Grčkoj.

Korona virus se proširio na 116 država. Zaraženo je više od 125.000 ljudi. Do sada se oporavilo više od 68.000, a umrlo više od 4.700 ljudi.

Iz Organizacije za obrazovanje, nauku i kulturu Ujedinjenih nacija (Unesko) - saopšteno je da 46 zemalja širom sveta zatvorilo škole i univerzitete kako bi sprečili širenje epidemije.

Škole će biti zatvorene ne samo u Italiji, koja se nalazi u svojevrsnom karantinu, već i u Danskoj, Kazahstanu, Alžiru, Japanu i Irskoj.

U Italiji, koja je najviše pogođena u Evropi, broj zaraženih porastao je na 15.113 u sredu. U porastu je i broj smrtnih slučajeva - za 24 sata uvećao se za 189 i sada iznosi 1016.

U Francuskoj i Španiji zatvorene su škole samo u posebno pogođenim oblastima, a zatvaranje neće svuda trajati podjednako.

Autor fotografije, Fonet Potpis ispod fotografije, Ana Brnabić i Siniša Mali

Šta se dešava u Srbiji?

Ukupan broj registrovanih osoba zaraženih korona virusom u zemlji porastao je za pet od jutros, a testirano je 185 osoba, a zatvorena su 44 manja granična prelaza.

Zvaničnici za to vreme apeluju na građane da nema razloga za paniku.

Predsednik Aleksandar Vučić rekao je da je od 24 zaraženih, 15 u bolnici, a devetoro u izolaciji.

„Samo jedan pacijent je na respiratoru", rekao je Vučić.

Za lečenje obolelih od korona virusa namenjena je Infektivna klinika u Beogradu, kao i dva posebna odeljenja u kliničkim centrima u Novom Sadu i Nišu, dodao je on.

Premijerka Srbije Ana Brnabić izjavila je da je privreda Srbije stabilna uprkos pojavi korona virusa.

Ona kaže da je država odlučila da uloži dodatnih 24 milijardi dinara u kapitalne projekte.

„Vlada će biti spremna da pomogne kako bi se ovo stanje održalo, kako bi naša ekonomija što manje trpela", rekla je premijerka.

Trenutno su, kaže, najugroženiji sektori u Srbiji turizam, transport i logistika.

Šta treba da znam o korona virusu?

Predsednik Privredne komore Srbije Marko Čadež za to vreme apeluje na građane da ne stvaraju zalihe hrane i druge robe.

Kako kaže, obezbeđeno je da svih proizvoda bude u dovoljnim količinama u svim prodajnim objektima u Srbiji.

„To što u nekom trenutku neke robe nema u radnji ne znači da je nema, već da nije trenutno dopremljena ili postavljena na raf", rekao je Čadež, piše Beta.

Oglasio se i ministar finansija Siniša Mali, koji ističe da Srbija u budžetu ima dovoljno novca da isplati sve obaveze u naredna dva meseca, čak i ako ne bi imala nikakav prihod.

Autor fotografije, Getty Images

Prethodno je Vlada Srbije uvela privremenu zabranu ulaska stranim državljanima iz određenih područja.

„To se odnosi na osobe koje su boravile u Italiji, pojedinim provincijama Republike Kine, Južne Koreje, Irana i delovima Švajcarske", navodi se u saopštenju vlade.

„Odluku o školama, ako bude potrebno, kasnije ćemo doneti - pred katolički i pravoslavni Uskrs", rekao je ranije Vučić.

Šta je sve otkazano?

Beogradski maraton koji je trebalo da bude održan 26. aprila odložen je za 18. oktobar zbog pandemije korona virusa, saopšteno je iz Gradske uprave

Prethodno su zabranjeni skupovi u zatvorenom sa više od 100 ljudi

Beogradska filharmonija je zato otkazala sve koncerte u narednom periodu. Odloženi su koncerti violiniste Nemanje Radulovića u Kolarcu, sve u Centru za kulturu Smedereva, „Dani komedije" u Jagodini, Regionalni sajam obrazovanja u Ćupriji, Rok fest u Paraćinu...

Možda će vas zanimati i ove priče:

Kakva je situacija u regionu

U Hrvatskoj je u četvrtak potvrđen još jedan slučaj zaraze korona virusom, pa je broj obolelih povećan na ukupno 27, objavio je Štab civilne zaštite.

Slovenija će usred krize oko korona virusa dobiti novu vladu, a budući premijer Janez Janša kaže da je ovo najveći izazov za zemlju od dobijanja nezavisnosti.

U Sloveniji je do sada zaraženo 96 ljudi, te je proglašena je epidemija. Škole će biti zatvorene, a medicinskom osoblju su otkazana putovanja i odlasci na odmor.

Otkazani su i veliki sportski događaji, poput Svetskog kupa u alspkom skijanju u Kranjskoj gori i Svetskog prvenstva u skijanju u Planici. Sve fudbalske utakmice su odložene.

Među novozaraženima je i učiteljica osnovne škole u Kamniku - ta škola će biti zatvorena na 14 dana, a učenici i zaposleni biće u kućnoj izolaciji.

Reprodukovanje multimedijskog sadržaja na vašem uređaju nije podržano Potpis ispod videa, Higijena ruku predstavlja prvu liniju odbrane u borbi protiv virusa.

Korona virus i sport

Fudbalska reprezentacija Srbije će 26. marta u Oslu protiv Norveške igrati pred praznim tribinama. Iz Fudbalskog saveza Srbije ističu da će svim navijačima koji su kupili kartu za meč vratiti novac

Regionalna ABA liga u košarci suspendovana je zbog korona virusa

Obustavljena je u Vaterpolo liga Srbije za mlađe kategorije, dok će odbojkaši igrati bez publike

Otkazani su i svi mečevi NBA lige zato što su igrači Jute džez Rudi Gober i Donovan Mičel bili pozitivni na korona virus. Ekipe Jute i Toronta su u izolaciji

Uprava košarkaške Evrolige privremeno je prekinula takmičenja u Evroligi i Evrokupu zbog pandemije korona virusa

Ceo sportski kompleks Real Madrida je stavljen u izolaciju - zaražen je njihov košarkaš Trej Tomkins

Teniskih turnira neće biti do 27. aprila, saopštila je Međunarodna teniska federacija

Fudbal je obustavljen u Španiji, Italiji, Portugalu, Češkoj i Holandiji, dok će se u Nemačkoj, Francuskoj, Ukrajini i Rusiji igrati bez publike

Zaraženi su fudbaler Juventusa Danijele Rugani, dvojica fudbalera nemačkoj Hanovera - Tim Hibers i Jans Horn, dok su tri fudbalera engleskog Lestera u samoizolaciji

Mečevi Fed kupa su takođe odloženi, saopštila je Međunarodna teniska federacija (ITF)

Trke skijaša u Kranjskoj Gori otkazane su zbog pandemije korona virusa, tako da je sezona 2019/2020 u Svetskom kupu i zvanično završena

Na Klinici za zarazne bolesti u Severnoj Makedoniji leči se sedam pacijenata sa korona virusom, koji su svi stabilni, rekao je ministar zdravlja Makedonije Venko Filipče.

Ministar zdravlja Venčo Filipče najavio je zabranu svih javnih i privatnih okupljanja i ograničavanje rada kafea i restorana do 18.00.

Kako kaže, vlada će u toku dana razmotriti uvođenje rigoroznih mera koje previđaju da se zabrane sve bioskopske projekcije, pozorišne predstave i koncerti, kao i zatvore sportske dvorane i teretane.

„Predlažemo da kafeterije i restorani rade skraćeno do 18 sati i da kapacitet bude prepolovljen da bi se zadržao razmak od metar, dva među prisutnima", rekao je Filipče i potvrdio da će nove mere važiti i za kazina i kladionice.

U Bosni i Hercegovini je do sada registrovano 11 zaraženih, a 15 u Albaniji.

Autor fotografije, Getty Images

Vlada Crne Gore je u četvrtak donela odluku da se u Danilovgradu i Ulcinju naprave prostorije za karantin, prenose Vijesti.

Karantin će u Danilovgradu biti dosadašnji prostor Regionalne škole državne uprave (RESPA) dok će u Ulcinju to biti prostor nekadašnje kasarne Zoganj.

Ranije je muškarac iz Crne Gore uhapšen je zbog širenja lažnih vesti o prisustvu korona virusa, saopštila je crnogorska policija.

U Crnoj Gori nema potvrđenih slučajeva virusa korona, ali je jedan crnogorski državljanin zaražen u Ujedinjenim Arapskim Emiratima.

Crnogorski premijer Duško Marković izjavio je da će država zabraniti sva javna okupljanja ako se bude potvrđenih slučajeva virusa.

Šta se dešava u svetu?

Svako sa „novim i neprekidnim" kašljem ili visokom temperaturom trebalo bi da sedam dana ostane kod kuće, savetuje britanska vlada.

Premijer Boris Džonson rekao je da je širenje korona virusa „najgora kriza za javno zdravlje u našoj generaciji" i upozorio mnoge da bi „mogli izgubiti one koje vole".

Autor fotografije, Getty Images Potpis ispod fotografije, Boris Džonson

Dosad je u Velikoj Britaniji preminulo deset ljudi od Kovida-19.

Diznilend u Parizu je otkazao sve parade i predstavlje na otvorenom sve do 15. aprila, preneli su francuski mediji.

Budimpešta je zatvorila sve bioskope, pozorišta, muzeje i bibilioteke od četvrtka, navela je državna agencija MTI.

U narednim danima će jedan od simbola Amerike - Bela kuća biti zatvorena za posetioce, a otkazane su i predstave na Brodveju u Njujorku. Predstave se neće igrati do 12. aprila, piše Njujork tajms.

Džastin Trudo, kanadski premijer je odlučio da ode u samoizolaciju, jer njegova supruga ima blage simptome prehlade.

Tokom dana se najviše priča o uticaju korone na sport - odložene su revanš utakmice šesnaestine finala Lige šampiona Mančester Siti - Real Madrid i Juventus - Lion, koje su bile zakazane za 17. mart, saopštila je UEFA.

Obustavljene su i NBA liga, Evroliga i Evrokup, kao i regionalna ABA liga, ali i brojne fudbalske lige širom Evrope.

U međuvremenu je holivudski glumac Tom Henks objavio da je zaražen, dok je američki predsednik Donald Tramp zabranio sve letove između Amerike i Evrope na 30 dana.

Jedna od najvažnijih vesti stigla je iz Kine - broj novozaraženih u jednom danu pao je na 15, što je najmanji bilans od sredine januara, saopštilo je Ministarstvo zdravlja Kine, dodajući da je vrhunac širenja virusa prošao.

Svetska zdravstvena organizacija (SZO) prethodno je zvanično proglasila globalnu pandemiju korona virusa.

Autor fotografije, Reuters Potpis ispod fotografije, Žastin Trudo

Kanadski premijer u samoizolaciji

Kanadski premijer Žastin Trudo odlučio je da ode u samoizolaciju zbog straha od korona virusa, potvrđeno je iz njegovog kabineta.

Njegova supruga Sofi Gregoar Trudo počela je da oseća blage simptome bolesti u sredu popodne posle posete Velikoj Britaniji.

Ona se testirala na korona virus, ali su oboje odlučili da ostanu kod kuće dok ne stignu rezultati.

Gospodin Trudo ne pokazuje nikakve znake bolesti, ali je u dogovoru sa lekarom, sa dnevnim aktivnostima nastavio bez odlaska na posao.

Sastanci će mu biti odloženi, a neke od njih će održati preko telefona.

Možda će vas zanimati i ove priče:

Autor fotografije, EPA Potpis ispod fotografije, Oboje su testirani u Australiji

Zaražen i Tom Henks

Dobitnik Oskara Tom Henks rekao je da su njegova žena Rita Vilson i on dobili pozitivne rezultate testa na korona virus dok su boravili u Australiji.

Henks i Vilson, oboje 63-godišnjaci, potražili su lekarsku pomoć pošto su u Kvinslendu osetili simptome prehlade, napisao je glumac na Instagramu.

„Osećali smo se malo umorno, kao da imamo prehladu i neke bolove u telu. Rita je imala groznicu koja je dolazila i odlazila. Blagu groznicu.

„Da bismo sve stvari uradili kako treba i kao što je trenutno potrebno da svi u svetu rade, testirali smo se na korona virus i otkriveno je da smo pozitivni", napisao je Henks na Instagramu.

Oboje će biti u karantinu, dodao je.

U Australiji je do sada registrovano 130 obolelih od korona virusa.

Autor fotografije, Getty Images Potpis ispod fotografije, Tramp je rekao i da je Evropska unija pala na testu spremnosti na korona virus

Tramp zabranio dolazak Evropljana

Američki predsednik Donald Tramp je zabranio putovanja između Evrope i Sjedinjenih Država u narednih 30 dana.

„Da novi slučajevi ne bi došli i do naše obale, obustavićemo sva putovanja iz Evrope", rekao je Tramp u sredu uveče.

„Nova pravila stupaju na snagu u petak u ponoć", dodao je on.

Zabrana se ne odnosi na američke državljane, kao ni na državljane Velike Britanije - samo putnici iz 26 zemalja Šengena neće moći da uđu u Ameriku. Ulazak državljana drugih evropskih zemalja je i dalje dozvoljen.

U Americi je do sada registrovano 1.135 slučajeva virusa, a umrlo je 38 ljudi.